钦定古今图书集成/明伦汇编/氏族典/第613卷 > 《廖用贤尚友录》 > 豆卢宁
## 钦定古今图书集成/明伦汇编/氏族典/第613卷 > 《廖用贤尚友录》 > 豆卢宁

按《周书豆卢宁传》：“宁字永安，昌黎徒河人。其先本姓
慕容氏，前燕之支庶也。高祖胜，以燕皇始初归魏，授
长乐郡守，赐姓豆卢氏。或云避难改焉。宁少骁果，有
志气，身长八尺，美容仪，善骑射。永安中，以别将随尔
朱天光入关，加授都督。又以破万俟丑奴功，赐爵灵
寿县男。天光败后，侯莫陈悦反，太祖讨悦，宁与李弼”
率众归太祖。魏孝武西迁，以奉迎勋，封河阳县伯。大
统元年，进爵为侯，迁显州刺史，进爵为公。从太祖擒
窦泰，复弘农，破沙苑，除武卫大将军，兼大都督。寻进
车骑大将军、仪同三司，拜北华州刺史。在州未几，以
廉平著。魏恭帝二年，改封武阳郡公，迁尚书右仆射。
梁将王琳遣其将侯方儿、潘纯陁寇江陵，宁与蔡佑、
郑永等讨之，方儿等遁走。三年，武兴氐反叛，宁讨平
之。孝闵帝践祚，授柱国大将军。武成初，出为同州刺
史。复督诸军讨稽胡郝阿保、刘桑德等，破之。军还，迁
大司寇，进封楚国公。大兵东讨，宁舆疾从军。五年，薨
于同州，时年六十六。赠太保，谥曰昭。初，宁未有子，养
弟永恩子𪟝。及生子赞。宁曰：“兄弟之子犹子也。”遂以
𪟝为世子。世以此称之。赞以宁勋，建德初，赐爵华阳
县侯，进爵武阳郡公。